รัฐบาลไทย-ข่าวทำเนียบรัฐบาล-"ปนัดดา" ปาฐกถาพิเศษ ณ ศูนย์บริหารกิจการศาสนาอิสลามแห่งชาติเฉลิมพระเกียรติฯ สำนักจุฬาราชมนตรี
วันศุกร์ที่ 21 เมษายน 2560
"ปนัดดา" ปาฐกถาพิเศษ ณ ศูนย์บริหารกิจการศาสนาอิสลามแห่งชาติเฉลิมพระเกียรติฯ สํานักจุฬาราชมนตรี
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ บรรยายพิเศษ เรื่อง "ปรัชญาเศรษฐกิจพอเพียง ประเทศไทยใต้ร่มพระบารมี" ให้กับผู้เข้ารับการอบรมในหลักสูตร "พัฒนาภาวะความเป็นผู้นําศาสนายุคใหม่" หลักสูตรที่ 1 รุ่นที่ 1 ประจําปีงบประมาณ 2560
ม.ล.ปนัดดา ดิศกุลกล่าวในความตอนหนึ่งว่าปัจจุบัน กระทรวงศึกษาธิการกําลังมุ่งมั่นผลักดันโครงการโรงเรียนคุณธรรมให้เกิดขึ้นกว่า 30,000 โรงเรียนทั่วประเทศ เมื่อเปิดภาคเรียนในเดือนพฤษภาคม 2560 พร้อมทั้งได้บูรณาการการทํางานเรื่องโรงเรียนคุณธรรม ร่วมกับผู้ตรวจราชการจากสํานักนายกรัฐมนตรี และผู้ตรวจราชการกระทรวงมหาดไทย ซึ่งหวังเป็นอย่างยิ่งว่าการพัฒนาคุณธรรมจริยธรรมของนักเรียนจะเกิดภาพที่ชัดเจนขึ้นไม่มากก็น้อย
สําหรับกรอบแนวทางการดําเนินงาน 5 ประการของโรงเรียนคุณธรรมประกอบด้วย
1) ความพอเพียงได้แก่การดํารงชีวิตที่พอเพียงตามพระราชดํารัสคําสอนของในหลวงรัชกาลที่ 9 กล่าวคือ ทุกอย่างต้องพอประมาณ มีความประหยัดเป็นสําคัญ ไม่ฟุ้งเฟ้อฟุ่มเฟือย ฝึกตนเองให้รู้จักความพอดี เพราะหากไม่รู้จักพอจะเกิดการทุจริตคอร์รัปชันได้
2) ความรู้รักสามัคคี ความกตัญญูรู้คุณซึ่งพ่อแม่ผู้ปกครองต้องเชื่อมโยงกับครูอาจารย์ในการสั่งสอนลูก ไม่ปล่อยให้เป็นหน้าที่ของครูเพียงอย่างเดียว เพราะพ่อแม่เป็นแบบอย่างอันดับแรกของลูก
3) ความซื่อสัตย์สุจริตยึดมั่นในความถูกต้อง
4) ความรับผิดชอบคนที่มีความรับผิดชอบสูง และทํางานอย่างมีความรับผิดชอบ จะส่งผลถึงความประสบสําเร็จในชีวิต
5) ความยุติธรรม มีจิตสํานึก ทัศนคติ พฤติกรรมที่เปี่ยมด้วยจริยธรรมจรรยาอาทิ หลักธรรมาภิบาล (Good Governance) โดยต้องยึดหลักความยุติธรรม ดังเช่นสุภาษิตไทยที่ว่า "หัวไม่ส่าย หางไม่กระดิก" กล่าวคือ หากหัวดํารงความเที่ยงธรรม ถูกต้อง ซื่อสัตย์ สุจริต มีหรือที่หางหรือลูกแถวจะออกนอกแถวนอกกรอบ แต่ถ้าหัวส่ายจะไปหวังอะไรกับลูกแถว
ในส่วนของการน้อมนําหลักปรัชญาเศรษฐกิจพอเพียงมาประยุกต์ใช้พระบาทสมเด็จพระปรมินทรมหาภูมิพลอดุลยเดชได้ทรงพระราชทานแนวพระราชดําริตามปรัชญาเศรษฐกิจพอเพียงแก่พสกนิกร เพื่อใช้ในการดําเนินชีวิต ดังนี้
1) ยึดความประหยัด ตัดทอนค่าใช้จ่ายในทุกเรื่องที่ไม่จําเป็น ไม่ฟุ่มเฟือยในการใช้ชีวิต
2) ยึดถือการประกอบอาชีพด้วยความถูกต้อง ซื่อสัตย์สุจริต
3) ละเลิกการแก่งแย่งผลประโยชน์ และแข่งขันกัน เช่น การแข่งขันกันทางการค้าแบบต่อสู้กันอย่างรุนแรง
4) ไม่หยุดนิ่งที่จะหาทางให้ชีวิตหลุดพ้นจากความทุกข์ยาก ด้วยการขวนขวายใฝ่หาความรู้ให้มีรายได้เพิ่มพูนขึ้น จนถึงขั้นพอเพียงเป็นเป้าหมายสําคัญ
5) ปฏิบัติตนในแนวทางที่เป็นคุณงามความดี ลดละสิ่งชั่ว ประพฤติตนตามหลักศาสนา
จะเห็นได้ว่าหลักทั้ง 5 ประการ ที่ทรงมีแนวพระราชดํารินั้น มีความสอดคล้องกับหลักคําสอนของศาสนาอิสลามที่ปรากฏในพระคัมภีร์อัลกุรอานพอสังเขปอาทิ การประหยัดคือ ใช้จ่ายแต่พอควรแก่ฐานะ ไม่สุรุ่ยสุร่ายฟุ้งเฟ้อ รู้จักตัดทอนค่าใช้จ่ายที่ไม่จําเป็น ในขณะเดียวกันการประหยัดจะต้องไม่นําไปสู่ความเห็นแก่ตัว และความตระหนี่ถี่เหนียว อันหมายถึงการปฏิเสธจากการใช้จ่ายทรัพย์สินไปในสิ่งที่เป็นภารกิจจําเป็น เช่น การอุปการะเลี้ยงดูภรรยา และครอบครัว ตลอดจนการบริจาคทาน เสียสละเพื่อคนที่ขัดสน และยากจน รวมถึงการช่วยเหลือสังคมในด้านต่าง ๆ
ม.ล.ปนัดดา กล่าวด้วยว่า เมืองไทยดํารงอยู่มาได้หลายชั่วชีวิตคน ทั้งเรื่องวัฒนธรรม ภาษา ศาสนา ค่านิยมทางสังคม หรือแม้แต่ชาติพันธุ์ แต่ทุกคนต่างสํานึกในความเป็นพสกนิกรชาวไทยใต้ร่มพระบารมีเดียวกัน มีความเข้มแข็งในเรื่องความสามัคคีปรองดอง ไม่เคยแบ่งแยกหรือแตกแยก ไม่คดโกง ล้วนยึดมั่นคําสอนของบุพการีชนมาโดยตลอดว่า เราจะเกิดภาคไหน ๆ ก็ไทยด้วยกัน เราคนไทยรักกันมาก มีเรื่องการเมืองและผลประโยชน์ที่ขวางกั้นการก้าวเดินที่เรียกว่าพัฒนาการของประเทศ ที่เราคนไทยทุกเชื้อชาติ ทุกวัฒนธรรม และทุกศาสนา ต้องร่วมกันแก้ไขให้สําเร็จลุล่วงโดยเร็ว เสริมสร้างความรู้รักสามัคคี ความเข้าใจ เข้าถึง และพัฒนา สืบสานพระราชปณิธาน เดินตามรอยเบื้องพระยุคลบาทของพระบาทสมเด็จพระปรมินทรมหาภูมิพลอดุลยเดช ตามพระราชประสงค์ของสมเด็จพระเจ้าอยู่หัวมหาวชิราลงกรณ บดินทรเทพวรางกูร รัชกาลที่ 10 สืบไป